খাদ্যদ্রব্যের মান যাচাই না করে টাকার বিনিময়ে জাল সার্টিফিকেট দেওয়ার অভিযোগ উঠল এক কেন্দ্রীয় সংস্থার আধিকারিকদের বিরুদ্ধে। ওই দুর্নীতির তদন্ত শুরু করেছে সিবিআই। সূত্রের খবর, অভিযান চালিয়ে উদ্ধার হয়েছে কয়েক লক্ষ টাকা।
রাশিয়া, রোমানিয়া, চিনের মতো কয়েকটি দেশ থেকে আমদানি করা গম, ডালের মতো খাদ্যশস্যের মান যাচাই করার দায়িত্ব কেন্দ্রীয় কৃষিমন্ত্রকের অধীনস্থ সংস্থা রিজিওনাল প্ল্যান্ট কোয়ারেনটাইন স্টেশনের (সল্টলেক)। অভিযোগ, ঘুষ নিয়ে সংস্থার কয়েকজন আধিকারিক খাদ্যদ্রব্যের মান যাচাই না করে সার্টিফিকেট দিচ্ছেন। যার ভিত্তিতে ওই সংস্থার প্রথমসারির চারজন আধিকারিকের নামে এফআইআর রুজু করেছে কেন্দ্রীয় তদন্তকারী সংস্থা। সিবিআইয়ের এক আধিকারিক বলেন, ‘‘খাদ্যদ্রব্যের গুণমান যাচাই না করে জাল সার্টিফিকেট দেওয়া হয়েছে। তার তদন্ত চলছে।’’ সিবিআই সূত্রের খবর, ওই সংস্থার এক আধিকারিকের (প্রথম অভিযুক্ত) বাড়িতে তল্লাশি চালানো হয়েছিল। সেখান থেকে ২.১৫ কোটি টাকা বাজেয়াপ্ত হয়েছে। তাছাড়া কলকাতা, পটনা, দিল্লি এবং ফরিদাবাদে সম্পত্তি এবং নথি পাওয়া গিয়েছে।
সিবিআই সূত্রের খবর, ওই সংস্থায় তল্লাশি চালানো হয়েছে। অভিযুক্তদের দু’দফায় জিজ্ঞাসাবাদ করা হয়েছে। বুধবারও সল্টলেকের রিজিওনাল অফিসে গিয়ে জিজ্ঞাসাবাদ করেন তদন্তকারীরা। অভিযোগ, যে সব সংস্থা বিদেশ থেকে খাদ্যদ্রব্য আমদানি করে তাদের থেকে মোটা টাকার বিনিময়ে ‘নো-অবজেকশন’ সার্টিফিকেট দেওয়া হয়েছে। গত জুলাই থেকে ডিসেম্বর পর্যন্ত কয়েক দফায় লক্ষ লক্ষ টাকা নেওয়া হয়েছে। সিবিআই সূত্রের খবর, সংস্থার তারফে অভিযোগ পাওয়ার পরেই তদন্তে নামে সিবিআই। ওই সংস্থার আরও কয়েকজনকে জিজ্ঞাসাবাদ করছেন তদন্তকারীরা।